חני בלייווייס, מנהלת לשכתו של נתניהו בליכוד, נמצאת בהליך רכישת נכס ציבורי מרשות מקרקעי ישראל - ללא מכרז. על פי עמידר יש לה גישה בלעדית לנכס, שצמוד לדירתה. אבל רשות מקרקעי ישראל מסרבת לחשוף פרטים סביב הפטור ובכלל לא מכירה נכס בכתובת המדוברת שרשום על שמה. אז מה קורה פה?
עמידר נמצאת בימים אלו בהליך מכירת נכס לחני בלייווייס, מנהלת לשכת רה"מ בנימין נתניהו בליכוד. מדובר בחדר ומטבח – הנמכרים לבלייווייס בפטור ממכרז, לפי עמידר, ליועצת רה"מ יש את הגישה הבלעדית לנכס. מדוע הנכס נמכר דווקא עכשיו, ובאיזה מחיר? כדי להבין את הסיפור, פנינו לגופים השונים ולבלייווייס עצמה. בלייווייס נחשבת למביאה והמוציאה מלשכת נתניהו במפלגת הליכוד ומקורבת מזה שנים ארוכות לשרה נתניהו. אשתקד בלייווייס עלתה לכותרות כאשר אתר "המקום הכי חם בגיהנום" חשף שקיבלה חניית נכים גדולה במיוחד, בהליך מעורר תהייה.  לאחרונה פורסמה ברשימת מכרזי נכסים באתר עמידר הודעה כי רשות מקרקעי ישראל מבקשת למכור לבלייווייס – דרך עמידר – נכס בפטור ממכרז.  לפי המודעה מדובר ביחידה כלואה בת חדר ומטבח בשטח של כ- 23 מ"ר בקומה רביעית של מבנה ברחוב דרור 23 בתל אביב יפו. בעמידר ציינו כי "על פי חוו"ד והמלצות הגורמים המקצועיים, הגישה החוקית הבלעדית לנכס הינה דרך תת חלקה 8 המוחזקת ע"י הגב דיין בלייווייס חני ולא ניתן ליצור גישה חוקית אחרת לנכס".  עוד על שקיפות סביב נכסי נדל"ן: ניסיון להבין מדוע הנכס נמכר לבלייווייס דווקא כעת, ובאיזה מחיר – נתקלו בחומה בצורה. בעמידר טענו כי מדובר בנכס המשווק בפטור ממכרז, בהתאם להנחיות ובאישור ועדת העסקאות של רשות מקרקעי ישראל "בשל אופיו – שכן לא קיימת אליו גישה, אלא מתוך נכס הנמצא בבעלות פרטית".  עוד הוסיפו כי "מחיר העסקה נקבע לפי שומה, וכמצוין במודעה, כל אדם המעוניין לרכוש את הנכס וסבור כי באפשרותו לייצר אליו גישה חוקית, מוזמן לפנות אלינו. הנושא מנוהל כדין, בהתאם לכל ההנחיות ובשקיפות". בעמידר הדגישו כי "שאלות נוספות ניתן להעביר לרמ״י באמצעות חוק חופש המידע". אז פנינו לרשות מקרקעי ישראל בבקשה לפרטים נוספים דרך חוק חופש מידע, לרבות פרוטוקול ועדת העסקאות. פה זה נהיה מוזר. רמ"י ענו כי "הפעולה נעשתה על ידי חברת עמידר ומבדיקה במאגר רשות מקרקעי ישראל על פי הגוש והחלקה לא אותר תיק נכס הקשור לגברת זו". ברמ"י ביקשו שנחזור לעמידר. כך עשינו, אלא שמעמידר נמסר כי "התגובה נותרה בעינה". בלייווייס עצמה מסרה בתגובה: "תפנה לעמידר ותשאל למה הם מתכוונים". ראש הממשלה בנימין נתניהו: חני (בליוויס) שלנו אנחנו אוהבים אותה והיא אוהבת אותנו .💐 pic.twitter.com/qQB2oVmiAq אדם שצלצל לאחרונה לעמידר כדי להתעניין בנכס כהזדמנות עסקית נענה על ידי המחלקה לייעוץ משפטי: "צריך שתבין, זה לא מכרז. יש פה חדר שהוא כלוא. זה קורה בכל מיני בניינים והוא בשימוש שם של אותה יחידה כבר שנים. ועדיין כדי למכור לה לפי החוק אנחנו צריכים לפרסם את התקנה הזו". אפשר להתעניין בנכס? "זה לא משהו שאתה יכול לקנות כרגע. אתה יכול רק לטעון שצריך להוציא זאת למכרז, אבל תזדקק לנימוקים". אפשר לבוא לראות? "לא". אז מה בעצם קורה פה? היועצת המקורבת ביותר לרה"מ מקבלת פטור ממכרז ליחידת דיור שכבר נמצאת בשטח שלה. בעמידר טוענים שהכול מתנהל בשקיפות – אך לא כך הדבר. פרוטוקול ועדת העסקאות, השומה ושאר הפרטים – חסויים אף שמדובר בנכס ציבורי. עמידר מפנים אותנו לרמ"י שמתקשים בכלל לאתר את הנכס ומחזירים אותנו לעמידר – שמסרבים לפרט מידע נוסף. חשוב שהציבור יידע שהרשויות המנהלות את הנדל"ן שבבעלות המדינה מתנהלות בצורה שיווינית כלפי כל אזרחי המדינה. שקיפות יכולה לשמש כפתרון מצוין. 